แอ่วสุโขทัย เที่ยวงาน Sukhothai Art & Craft
การท่องเที่ยวแห่งประเทศไทย (ททท.) สำนักงานสุโขทัย จัดกิจกรรมพิเศษเชิญชวนนักท่องเที่ยวมาร่วมงานอาร์ตผสมงานคราฟต์เก๋ๆ ของชาวสุโขทัย ที่จัดขึ้นโดย ททท. สำนักงานสุโขทัย ภายในงานมีกิจกรรมที่เหล่าคนรักงานฝีมือต้องชอบ ไม่ว่าจะเป็นการสาธิตทำเครื่องประดับต่างๆ จากช่างฝีมือชาวสุโขทัย เช่น เพนต์เสื้อและกระเป๋า วาดภาพเหมือนหรือภาพการ์ตูน ร้อยกระดิ่ง รวมถึงการนำสินค้าดั้งเดิมมาประยุกต์ใหม่ให้ทันสมัยยิ่งขึ้น ด้วยการใส่เทคนิคต่างๆ ลงในชิ้นงาน เช่น เครื่องถ้วยชามสังคโลกลายการ์ตูน สร้อยคอต่างหูจากผ้าซิ่นตีนจก และอักษรลายสือไทย รวมถึงเครื่องประดับที่ทำจากเครื่องปั้นดินเผาและเครื่องสังคโลก นอกจากนี้ยังมีอาหารเหนือหลากหลายเมนูมาออกร้านให้พวกเราได้ลิ้มลองกันแบบจบในที่เดียว ท่ามกลางวงดนตรีเล่นสดคลอเบาๆ ในบรรยากาศงาน ซึ่งจัดขึ้นที่อุทยานประวัติศาสตร์สุโขทัย พิเศษตรงจัดไฟ Light Up อย่างสวยงาม เหมาะทั้งการมาเดินเล่นสัมผัสประสบการณ์ในยามค่ำคืน หรือปั่นจักรยานมาร่วมงานชิลๆ ก่อนพระอาทิตย์ตกดิน แต่อย่าลืมพกถุงผ้าและกระติกน้ำส่วนตัวมาด้วย เพราะงานนี้ต้องการรณรงค์เรื่องลดการเกิดขยะ กำหนดการเริ่มตั้งแต่วันที่ 29-30 มีนาคม 26-27 เมษายน 24-25 พฤษภาคม 2562 ณ บริเวณประตูดงตาล หน้าอุทยานประวัติศาสตร์สุโขทัย หากใครบินไปเที่ยวสุโขทัยในช่วงนี้ ลองแวะเวียนไปดูได้ เพราะมางานนี้ได้ทั้งกิน ดื่ม เที่ยว และช้อปปิ้งภาพ: พิสูจน์อักษร: 
การท่องเที่ยวแห่งประเทศไทย สำนักงานสุโขทัย จัดกิจกรรมพิเศษเชิญชวนนักท่องเที่ยวมาร่วมงานอาร์ตผสมคราฟต์เก๋ๆ ของชาวสุโขทัยในวันที่ 29-30 มีนาคม 26-27 เมษายน 24-25 พฤษภาคม 2562 ณ บริเวณประตูดงตาล หน้าอุทยานประวัติศาสตร์สุโขทัย 